Bases dels IX Jocs Florals Escolars de Catalunya

El Departament d’Educació convoca els IX Jocs Florals Escolars de Catalunya.

La novena convocatòria dels Jocs Florals Escolars de Catalunya s’adreça als centres d’educació primària i d’educació secundària obligatòria amb la finalitat d’estimular l’expressió escrita de l’alumnat, aprofitant una tradició cultural ben arrelada a Catalunya que molts centres escolars, de fet, ja celebren als seus municipis o comarques.

## Les categories establertes són les següents:

* A1. Alumnat del cicle inicial d'educació primària, prosa
* A2. Alumnat del cicle inicial d'educació primària, poesia
* B1. Alumnat del cicle mitjà d'educació primària, prosa
* B2. Alumnat del cicle mitjà d'educació primària, poesia
* C1. Alumnat del cicle superior d'educació primària, prosa
* C2. Alumnat del cicle superior d'educació primària, poesia
* D1. Alumnat amb necessitats educatives de suport educatiu, d'educació primària, prosa [[1]](#footnote-1)
* D2. Alumnat amb necessitats educatives de suport educatiu, d'educació primària, poesia
* E1. Alumnat amb necessitats educatives de suport educatiu, d'educació secundària obligatòria, prosa
* E2. Alumnat amb necessitats educatives de suport educatiu, d'educació secundària obligatòria, poesia
* F1. Alumnat de 1r i 2n d'educació secundària obligatòria, prosa
* F2. Alumnat de 1r i 2n d'educació secundària obligatòria, poesia
* G1. Alumnat de 3r i 4t d'educació secundària obligatòria, prosa
* G2. Alumnat de 3r i 4t d'educació secundària obligatòria, poesia
* H. Conte audiovisual i il·lustrat per a tot l’alumnat de primària

## Característiques de la participació

La participació al certamen és voluntària i el tema és lliure.

Els treballs han de ser escrits en llengua catalana o en aranès.

Es manté el conte digital només per a la categoria H, que disposa d’unes bases específiques.

Els treballs presentats, un per categoria, han de ser col·lectius, excepte les categories F1, F2, G1 i G2, que han de ser individuals. En el cas de ser col·lectius, hi han de participar, com a mínim, tres alumnes; a partir d’aquest nombre, cada centre pot decidir el total d’alumnes que hi participarà.

El centre ha de garantir que els treballs presentats en qualsevol categoria siguin originals i elaborats a l’aula. En el cas que a la fase final es detecti que algun treball no compleix els requisits establerts en aquesta convocatòria, aquest serà retirat i no podrà ser substituït.

Aquests treballs han de ser una mostra del procés d'escriptura que es fa als centres, i no només han de ser escrits per presentar-los al certamen dels IX Jocs Florals Escolars de Catalunya.

Al web [Jocs Florals de Catalunya](http://xtec.gencat.cat/ca/centres/alscentres/premis/jocsflorals) [(XTEC, centres, Jocs Florals )](http://xtec.gencat.cat/ca/centres/alscentres/premis/jocsflorals) trobareu recursos i materials per treballar el procés d’escriptura amb l’alumnat.

## Característiques de la presentació:

* L'extensió no pot ser superior a 3 fulls, amb un màxim de 25 línies per full.
* El tipus i el cos de la lletra han de ser Arial 12.
* El format ha de ser en DIN A4, a una sola cara i a doble espai.
* Hi ha de constar el títol de l’obra, i a dalt, a la dreta, la categoria i el pseudònim.
* És imprescindible que els treballs arribin corregits respecte de l’ortografia, la sintaxi i el vocabulari.
* El conte digital ha de tenir una durada de 4 a 6 minuts. Consulteu les bases específiques d’aquesta modalitat.

## Selecció dels escrits guanyadors

Es crearà un jurat per a les categories de treball escrit i un jurat per a la categoria del conte digital il·lustrat. Els jurats seleccionaran un treball per a cadascuna de les 15 categories. En la categoria del conte audiovisual il·lustrat, el Canal Súper3, en funció de les seves possibilitats, podrà produir algun altre conte finalista segons l’ordre que hagi decidit el jurat.

Les persones finalistes i els centres educatius rebran un diploma en reconeixement a la seva participació.

Les persones guanyadores i els centres educatius rebran un diploma en reconeixement a la seva participació i, en les categories que han presentat un treball col·lectiu, també un obsequi per al centre. En el cas dels treballs individuals l’obsequi serà per a la persona participant.

El veredicte dels jurats i el lliurament de guardons es durà a terme el dissabte 18 de juny de 2022, a les 12 hores. Es comunicarà el lloc del certamen més endavant.

Els treballs guardonats es penjaran al web de la XTEC. A fi de poder participar en el certamen, els centres s’han d’adreçar al serveis educatius de zona (CRP) i lliurar-hi els treballs en el termini establert, en suport digital i per correu electrònic.

Direcció General de Currículum i Personalització

Barcelona, gener de 2022

1. Per conèixer quin alumnat és considera que presenta necessitats específiques de suport educatiu, consulteu la pàgina web [Diversitat i inclusió, del portal XTEC.](http://xtec.gencat.cat/ca/curriculum/diversitat-i-inclusio/atencio-educativa-als-alumnes/nese/)  [↑](#footnote-ref-1)